कनॉट प्लेस के रेस्तरां में जम्मू-कश्मीर के लोगों को मिल रही है 370 रुपये की छूट  
जम्मू-कश्मीर के लोगों को मिल रही है 370 रुपये की छूट
कनॉट प्लेस के रेस्तरां में मिल रही है छूट
आडरेर 2.1 नामक रेस्तरां अपने दिलचस्प व्यंजनों के लिए प्रसिद्ध है
अगर आप जम्मू एवं कश्मीर से हैं, तो दिल्ली के कनॉट प्लेस स्थित एक रेस्तरां की सुपर साइज थाली पर 370 रुपये की छूट पा सकते हैं. इस बड़े आकार की थाली में लगभग सभी राज्यों का स्वाद चखने को मिलता है. आडरेर 2.1 नामक रेस्तरां अपने दिलचस्प व्यंजनों के लिए प्रसिद्ध है. यहां पर फिलहाल जम्मू एवं कश्मीर का आधिकारिक पहचान पत्र दिखाकर 'अनुच्छेद 370' थाली पर पूरे 370 रुपये की विशेष छूट की पेशकश की जा रही है. यहां शाकाहारी थाली की कीमत 2,370 रुपये और गैर शाकाहारी (नॉन वेज) थाली की कीमत 2,669 रुपये (कर रहित) है.
जम्मू एवं कश्मीर के शाकाहारी मेनू में कश्मीरी पुलाव, खमीर की रोटी, नदरू की शमी, दम आलू और कहवा शामिल हैं. वहीं नॉन-वेज में कश्मीरी पुलाव, खमीर की रोटी, नदरू की शमी, रोगन जोश और कहवा को शामिल किया गया है. रेस्तरां इससे पहले भी कुछ अलग तरह की थाली शुरू करने के लिए प्रसिद्ध रहा है.
यहां 'मोदी जी 56 इंच थाली' से 'बाहुबली पिक्चर' जैसी थाली भी काफी लोगों के बीच काफी लोकप्रिय हो चुकी है. इसके अलावा आम चुनावों का जश्न मनाने के लिए इस रेस्तरां ने 'युनाइटेड इंडिया थाली' भी पेश की थी.